b'\n_START_ARTICLE_\nKasander Makedonski\n_START_SECTION_\nZgodnja zgodovina\n_START_PARAGRAPH_\nV mladosti je bil verjetno u\xc4\x8denec filzofa Aristotela na liceju v Gr\xc4\x8diji._NEWLINE_Prvi zapis o Kasandru omenja, da je pri\xc5\xa1el leta 323 pr. n. \xc5\xa1t. na dvor Aleksandra Velikega v Babilonu, kamor ga je poslal o\xc4\x8de Antipater, najverjetneje zato, da bi mu pomagal obdr\xc5\xbeati njegovo regentstvo v Makedoniji. Nekateri sodobniki, ki so bili nasprotniki Antipatridov, so kasneje trdili, da je na dvor pripotoval zato, da bi Aleksandra zastrupil._NEWLINE_Ne glede na resni\xc4\x8dnost teh namigov, je Kasander po svoji sovra\xc5\xbenosti do Aleksandra odstopal od drugih  diadohov. Ker se je Kasander, tako kot drugi diadohi, boril za oblast, so na njegov ukaz usmrtili Aleksandovo \xc5\xbeeno Roksano, njunega sina Aleksandra in domnevnega nezakonskega sina Herakleja. Leta 316 pr. n. \xc5\xa1t. je kljub zagotovilu, da ji bo prizanesel, ubil tudi Aleksandrovo mater Olimpijo._NEWLINE_Na Kasandrovo odlo\xc4\x8ditev, da bo obnovil Tebe, ki jih je poru\xc5\xa1il Aleksander, so v tistem \xc4\x8dasu gledali kot na grobo \xc5\xbealitev pokojnega kralja. Pravijo tudi, da ni mogel iti mimo Aleksandrovega kipa, ne da bi pri tem ob\xc4\x8dutil slabost. Kasandra so imeli za \xc4\x8dastihlepnega in  brezobzirnega vladarja, od katerega so se odtujili celo \xc4\x8dlani njegove dru\xc5\xbeine.\n_START_SECTION_\nKasnej\xc5\xa1a zgodovina\n_START_PARAGRAPH_\nAntipater pred svojo smrtjo leta 319 pr. n. \xc5\xa1t. regentstva v Makedoniji ni prenesel na Kasandra, ampak na generala Poliperhona, ki je slu\xc5\xbeil Filipu II. in Aleksandru Velikemu na njegovih pohodih v Aziji. S tem dejanjem je verjetno \xc5\xbeelel pri diadohih vzbuditi vtis, da nima nobenih dinasti\xc4\x8dnih ambicij. Kasander se z o\xc4\x8detovo odo\xc4\x8ditvijo ni strinjal in je takoj za\xc4\x8del iskati Antigonovo, Ptolemejevo in Lizimahovo podporo. Poliperhonu je napovedal vojno, uni\xc4\x8dil njegovo ladjevje, v Atenah postavil na oblast Demetrija Falerskega in se leta 317 pr. n. \xc5\xa1t. razglasil za regenta. Po Olimpijini uspe\xc5\xa1ni vstaji proti Filipu III. konec istega leta, jo je Kasander za\xc4\x8del oblegati v Pidni. Ko je mesto dve leti kasneje padlo, je dal Olimpijo usmrtiti, Aleksandra IV. in Roksano pa je konfiniral v Amfipolisu._NEWLINE_Kasander se je s poroko z Aleksandrovo polsestro Tesaloniko povezal z Argeadsko dinastijo in dal leta 310 pr. n. \xc5\xa1t. ali leto kasneje usmrtiti Aleksandra IV. in njegovo mater Roksano.  Po letu 309 pr. n. \xc5\xa1t. je Poliperhon za\xc4\x8del razgla\xc5\xa1ati, da je zakoniti makedonski naslednik Heraklej, potem pa ga je Kasander podkupil, da je fanta ubil. Po njegovi smrti je bil Kasandrov polo\xc5\xbeaj v Gr\xc4\x8diji in Makedoniji dovolj trden, da se je leta 305 pr. n. \xc5\xa1t. razglasil za kralja. Po bitki pri Ipsu leta 301 pr. n. \xc5\xa1t., v kateri je Antigon padel, je postal nesporni vladar Makedonije. Oblasti ni u\xc5\xbeival prav dolgo, ker je \xc5\xbee leta 297 pr. n. \xc5\xa1t. umrl zaradi edema._NEWLINE_Kasandrova dinastija je vladala malo \xc4\x8dasa. Sin Filip je \xc5\xa1e istega leta umrl naravne smrti, sinova Aleksander in Antipater pa sta se skupaj s svojo materjo zapletla v uni\xc4\x8dujo\xc4\x8de dinasti\xc4\x8dne spore. Ko je Antiapter odstavil Aleksandra s polo\xc5\xbeaja sokralja, je Aleksander prosil za pomo\xc4\x8d Demetrija I.. Demetrij je odstavil  Antipatra in ubil Aleksandra in ustanovil svojo Antigonidsko dinastijo. Pre\xc5\xbeiveli Antipatridi, na primer Antipater Etezij, niso imeli dovolj mo\xc4\x8di, da bi ponovno pri\xc5\xa1li na prestol.\n_START_SECTION_\nZapu\xc5\xa1\xc4\x8dina\n_START_PARAGRAPH_\nKasander je obnovil mesto Terma in ga po svoji \xc5\xbeeni preimenoval v Tesaloniko. Na ru\xc5\xa1evinah Potideje je ustanovil mesto, ki ga je po sebi imenoval Kasandreja.'